
	  Parlamentul României   

 Camera Deputaţilor


COMISIA PENTRU MEDIU Şi echilibru ecologic
                                                                                              Bucureşti, 19.02.2014
                                                                                                          Nr. 4c-27/13
                                Către
BIROUL PERMANENT AL 

CAMEREI DEPUTAŢILOR
Vă înaintăm, alăturat, raportul asupra propunerii legislative pentru modificarea lit.q) a alin.(1) al art.9 din Ordonanţa de urgenţă a Guvernului nr.196/2005 privind Fondul pentru mediu, trimisă comisiei spre dezbatere în fond, în procedură obişnuită, cu adresa nr. Plx.584 din 16 decembrie 2013 şi înregistrată cu nr.13 din 18.02.2014. 

PREŞEDINTE,

CARMEN ILEANA  MOLDOVAN

R A P O R T    

asupra propunerii legislative pentru modificarea lit.q) a alin.(1) al art.9 din Ordonanţa de urgenţă a Guvernului nr.196/2005 privind Fondul pentru mediu 
În conformitate cu prevederile art.95 din Regulamentul Camerei Deputaţilor, republicat, Comisia pentru mediu şi echilibru ecologic a fost sesizată, spre dezbatere în fond, în procedură obişnuită, cu propunerea legislativă pentru modificarea lit.q) a alin.(1) al art.9 din Ordonanţa de urgenţă a Guvernului nr.196/2005 privind Fondul pentru mediu, trimisă cu adresa nr. Plx.584 din 16 decembrie 2013 şi înregistrată cu nr.13 din 18.02.2014. 

La întocmirea prezentului raport Comisia a avut în vedere:

· avizul favorabil al Consiliului Legislativ (nr.676/04.07.2013);

· avizul negativ al Comisiei pentru buget, finanţe şi bănci (nr.4c-2 /756/04.02.2014);
· avizul negativ al Comisiei juridice, de disciplină şi imunităţi (nr.4c-11/1562/12.02.2014);

· punctul de vedere negativ al Guvernului (nr.1980/25.10.2013).
Prezenta propunere legislativă are ca obiect de reglementare modificarea art.9 alin.(1) lit.q) din Ordonanţa de urgenţă a Guvernului nr.196/2005 privind Fondul pentru mediu, aprobată cu modificări şi completări prin Legea nr.105/2006, cu modificările şi completările ulterioare, în sensul ca ecotaxa, în valoare de 0,1 lei/bucată, aplicată pungilor şi sacoşelor pentru cumpărături, cu mâner integrat sau aplicat, fabricate din materiale obţinute din resurse neregenerabile, să se achite şi pentru pet-urile şi spray-urile fabricate din aceleaşi materiale de către operatorii economici care introduc pe piaţa naţională astfel de ambalaje, în vederea descurajării abandonării acestora în mediu, precum şi a încurajării colectării şi, respectiv, a reciclării acestora.
Propunerea legislativă a fost respinsă de Senat, în şedinţa din 9 decembrie 2013.
Comisia propune Plenului Camerei Deputaţilor respingerea propunerii legislative întrucât promovarea unei astfel de ecotaxe pentru produsele precizate poate fi considerată ca o barieră în calea comerţului, o obstrucţionare în ceea ce priveşte introducerea pe piaţă a ambalajelor de tip PET, precum şi a diferitelor produse de tip spray, ar introduce o discriminare între ambalaje care conţin acelaşi produs şi ar reprezenta o măsură financiară care ar conduce la majorarea, în mod artificial, a preţului produselor ambalate astfel, pe care trebuie să îl suporte consumatorul român.  Menţionăm că pet-urile şi spray-urile nu reprezintă ambalaje de desfacere conform anexei nr.1 din HG nr.621/2005 privind gestionarea ambalajelor şi a deşeurilor de ambalaje, act normativ care transpune Directiva 94/62/CE. 

Propunerea legislativă face parte din categoria legilor ordinare, conform art.76 alin.(2) din Constituţia României, republicată. 
Dezbaterile au avut loc în şedinţa comisiei din 18 februarie 2014. 
La lucrările comisiei au fost prezenţi 19 deputaţi, din totalul de 20 membri ai comisiei.

La dezbateri a participat, ca invitat, în conformitate cu prevederile art.54 şi 55 din Regulamentul Camerei Deputaţilor, republicat, Adrian Giarâp – preşedintele Administraţiei Fondului pentru Mediu.
Raportul de respingere al comisiei a fost adoptat cu majoritate de voturi (1 abţinere).

Camera Deputaţilor este Cameră decizională, potrivit prevederilor art. 75 alin.(1) şi (3) din Constituţia României, republicată şi ale art.92 din Regulamentul Camerei Deputaţilor, republicat. 
                  PREŞEDINTE,                                            SECRETAR,

      CARMEN ILEANA MOLDOVAN            HUBERT PETRU ŞTAFAN THUMA
